L-uffiċċju tal-ombudsman ħareg sett ta’ proposti dwar kif l-istituzzjoni tal-ombudsman tista’ tissaħħaħ. Ir-rapport li sar fuq talba tad-deputat Prim Ministru Louis Grech,  fih rakkomandazzjonijiet konkreti dwar kif l-uffiċċju jista’ jingħata aktar rizorsi biex ikun jista jwettaq l-obbligazzjonijiet tiegħu b’mod effettiv. L-Ombudsman, il-Prim Imħallef Emeritu Joseph Said Pullicino f’konferenza tal-aħbarijiet insista li kull ċittadin għandu jingħata kumpens għal kull danni li jsiru minn uffiċċjal pubbliku. L-Ombudsman qed jipproponi li jinħatar deputat ombudsman kif ukoll kummissarji oħrajn fuq oqsma partikulari fosthom għal kunsilli lokali u għal konsumaturi. Tenna l-proposta tiegħu biex il-Kummissarju tat-Tfal u oħrajn fosthom għas-saħħa mentali u l-anzjani jibdew jiffurmaw parti mill-istituzzjoni tal-ombudsman. Il-proposti jgħidu li biex tissaħħaħ it-trasparenza, l-Ombudsman li jinħatar b’żewġ terzi tal-kamra tad-deputati għandu jkollu mandat ta’ seba’ jew disa’ snin minflok ħames snin. Mistoqsi dwar il-bordijiet li qed jinvesitgaw inġustizzji fl-armata u fiċ-ċivil, Dr Said Pullicino qal li m’huwiex kontra dawn il-proċeduri sakemm jiġu ndirizzati u kkoreġuti l-inġustizzji. Ħabbar ukoll li issa l-ilmenti jistgħu isiru direttament fuq is-sit elettroniku tal-uffiċċju tal-ombudsman li għandu l-faċilita li wieħed isegwi fejn tkun waslet l-investigazzjoni. Dr Said Pullicino żvela li f’Diċembru, għadda lill-Prim Ministru r-rapport dwar is-salarji tal-Membri Parlamentari. Ir-rapport sar flimikien mal-Awditur u l-Kummissarju Elettorali. Madanakollu qal li ma jistax jagħti dettalji dwar ir-rakkomandazzjonijiet li saru fir-rapport. Storja: Daphne Cassar